CELEX: C2007/199/34
Language: el
Date: 2007-08-25 00:00:00
Title: Υπόθεση C-283/07: Προσφυγή της 12ης Ιουνίου 2007 — Επιτροπή των Ευρωπαϊκών Κοινοτήτων κατά Ιταλικής Δημοκρατίας

25.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 199/22
            
         Προσφυγή της 12ης Ιουνίου 2007 — Επιτροπή των Ευρωπαϊκών Κοινοτήτων κατά Ιταλικής Δημοκρατίας
   (Υπόθεση C-283/07)
   (2007/C 199/34)
   Γλώσσα διαδικασίας: η ιταλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: C. Zadra και J.-B. Laignelot)
   
      Καθής: Ιταλική Δημοκρατία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ιταλική Δημοκρατία, έχοντας θεσπίσει και διατηρήσει σε ισχύ διατάξεις όπως
               
                           —
                        
                        
                           το άρθρο 1, παράγραφοι 25 έως 27 και 29, στοιχείο a, του νόμου 308 της 15ης Δεκεμβρίου 2004 και
                        
                     
                           —
                        
                        
                           το άρθρο 1, παράγραφος 29, στοιχείο b, του νόμου 308 της 15ης Δεκεμβρίου 2004, καθώς και τα άρθρα 183, παράγραφος 1, στοιχείο s, και 229 του νομοθετικού διατάγματος 152 της 3ης Απριλίου 2006,
                        
                     δυνάμει των οποίων, αντιστοίχως, ορισμένα θραύσματα μετάλλων που προορίζονται να χρησιμοποιηθούν στη σιδηρουργική και μεταλλουργική δραστηριότητα και τα καύσιμα που προέρχονται από απόβλητα (RDF) [Refuse Derived Fuel] υψηλής ποιότητας αποκλείονται a priori από το πεδίο εφαρμογής της ιταλικής νομοθεσίας περί αποβλήτων, με την οποία μεταφέρθηκε στο εσωτερικό δίκαίο η οδηγία 75/442/ΕΟΚ (1) του Συμβουλίου, της 15ης Ιουλίου 1975, περί των στερεών αποβλήτων, όπως τροποποιήθηκε με την οδηγία 91/156/ΕΟΚ (2) του Συμβουλίου, της 18ης Μαρτίου 1991, παρέβη τις υποχρεώσεις που υπέχει από την εν λόγω οδηγία·
            
         
               —
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή υποστηρίζει, υπό το φως της νομολογίας του Δικαστηρίου, ότι οι διατάξεις των άρθρων 1, παράγραφοι 25 έως 27 και 29, του νόμου 308, καθώς και τα άρθρα 183, παράγραφος 1, στοιχείο s, και 229 του νομοθετικού διατάγματος 152, δυνάμει των οποίων αποκλείονται συστηματικώς και a priori από την έννοια των αποβλήτων ορισμένα θραύσματα που προορίζονται να χρησιμοποιηθούν στη σιδηρουργική δραστηριότητα και τα καύσιμα που προέρχονται από απόβλητα (RDF) υψηλής ποιότητας, έχουν ως αποτέλεσμα να περιορίζουν τον ορισμό των αποβλήτων που προβλέπει η οδηγία 75/442 και συνεπώς το πεδίο εφαρμογής της οδηγίας αυτής, προσβάλλοντας αναπόφευκτα την πρακτική της αποτελεσματικότητα. Οι διατάξεις αυτές είναι συνεπώς αντίθετες προς την οδηγία, από την οποία δεν μπορεί να εισάγεται παρέκκλιση με κανόνα του εσωτερικού δικαίου και η οποία δεν προβλέπει καμία εξαίρεση από το πεδίο εφαρμογής της για τα εν λόγω αντικείμενα και τις εν λόγω ουσίες.
   Ο αποκλεισμός από την έννοια των αποβλήτων των θραυσμάτων που προορίζονται να χρησιμοποιηθούν στις σιδηρουργικές δραστηριότητες και των RDF-Q θεσπίστηκε από τον Ιταλό νομοθέτη, μέσω του τεκμηρίου juris et de jure ότι αυτά τα αντικείμενα και αυτές οι ουσίες, όπως ορίζονται στις επίμαχες διατάξεις, πρέπει πάντοτε να χαρακτηρίζονται ως πρώτες ύλες. Η διάταξη αυτή περιορίζει αναπόφευκτα τον δυναμικό και λειτουργικό ορισμό που προβλέπει η οδηγία. Η εν λόγω διάταξη αποκλείει, πράγματι, το να μπορεί η ύπαρξη ενός «αποβλήτου» κατά την έννοια της οδηγίας 75/442 να «διαπιστωθεί υπό το φως του συνόλου των περιστάσεων», βάσει των οποίων θα έπρεπε, κατά περίπτωση, να καθορίζεται αν πρόκειται για απόβλητο κατά την έννοια της οδηγίας.
   Ο συστηματικός αποκλεισμός των υλικών αυτών, που αποτελούν κατάλοιπα, από το πεδίο εφαρμογής της οδηγίας δεν θίγει μόνο την πρακτική αποτελεσματικότητα της εν λόγω οδηγίας και, ειδικότερα, του συστήματος των ελέγχων της διαχείρισης των αποβλήτων που θεσπίζει η οδηγία αυτή, για την προστασία του περιβάλλοντος, αλλά έχει επιπλέον ως συνέπεια να αποκλείει τη δυνατότητα εφαρμογής στα κατάλοιπα αυτά ολόκληρης της σχετικής με το περιβάλλον νομοθεσίας, της οποίας το πεδίο εφαρμογής έχει ακριβώς οριστεί με αναφορά στην έννοια του αποβλήτου που προβλέπει η οδηγία. Οι δυνητικές εις βάρος του περιβάλλοντος συνέπειες του αποκλεισμού αυτού είναι συνεπώς ευρύτερες από τις συνέπειες που προκύπτουν από τη μη εφαρμογή της οδηγίας και μόνον.
   
      (1)  EE ειδ. έκδ. 15/001, σ. 86.
   
      (2)  ΕΕ L 78, σ. 32.